Na temelju članka 18. Zakona o proračunu („Narodne novine” broj 144/21) i članka 37. Statuta Grada Šibenika („Službeni glasnik Grada Šibenika“ broj 2/21) Gradsko vijeće Grada Šibenika na 12. sjednici od 19. prosinca 2022. godine donosi

**ODLUKU**

**o izvršavanju Proračuna Grada Šibenika**

**za 2023. godinu**

1. **OPĆE ODREDBE**

 **Članak 1.**

 Ovom se Odlukom utvrđuje struktura prihoda i primitaka te rashoda i izdataka Proračuna Grada Šibenika za 2023. godinu (u daljnjem tekstu: Proračun), njegovo izvršavanje, upravljanje financijskom i nefinancijskom imovinom, korištenje namjenskih prihoda i primitaka, prava i obveze korisnika proračunskih sredstava, pojedine ovlasti Gradonačelnika Grada Šibenika i upravnih odjela Grada Šibenika u izvršavanju Proračuna, te druga pitanja u s vezi s izvršavanjem Proračuna.

**Članak 2.**

 Sredstva se u Proračunu osiguravaju proračunskim korisnicima (u daljnjem tekstu: korisnici), koji su u njegovu Posebnom dijelu određeni za nositelje sredstava raspoređenih po programima (aktivnostima i projektima), vrstama rashoda i izdataka i izvorima prihoda.

1. **IZVRŠAVANJE PRORAČUNA**

**Članak 3.**

Proračunska sredstva koristit će se samo za namjene utvrđene u Proračunu i to do visine utvrđene u Posebnom dijelu Proračuna, a prema načelima štednje i racionalnog korištenja odobrenih sredstava.

 Proračunski korisnici i upravni odjelu mogu preuzeti obveze na teret Proračuna tekuće godine samo do visine i za namjene utvrđene u Posebnom dijelu Proračuna, a sukladno dinamici ostvarenja prihoda Proračuna.

 Rashodi i izdaci Proračuna koji se financiraju iz namjenskih prihoda i primitaka izvršavat će se do iznosa naplaćenih prihoda i primitaka za te namjene.

 Namjenski prihodi su prihodi za posebne namjene, pomoći, donacije i prihodi od prodaje ili zamjene nefinancijske imovine u vlasništvu Grada i korisnika, a koja nije stečena iz općih prihoda i primitaka, te naknade s naslova osiguranja ako premija nije plaćena iz općih prihoda i primitaka.

Namjenski primici su primici od financijske imovine i zaduživanja čija je namjena utvrđena propisom i/ili ugovorom.

Ako su namjenski prihodi i primici uplaćeni u nižem iznosu nego što je planirano, korisnik odnosno upravni odjel može preuzeti i plaćati obveze samo do visine stvarno uplaćenih odnosno prenesenih sredstava.

Rashodi i izdaci financirani iz namjenskih prihoda mogu se izvršavati iznad planiranih iznosa, a do visine uplaćenih odnosno prenesenih sredstava.

Rashodi i izdaci iz namjenskih primitaka mogu se izvršavati iznad planiranih, a do visine uplaćenih odnosno prenesenih sredstava ako se za to prethodno ishodi suglasnost Upravnog odjela za financije.

Naplaćeni i preneseni, a neplanirani namjenski prihodi i primici mogu se izvršavati prema naknadno utvrđenim aktivnostima i/ili projektima i/ili stavkama ako se za to prethodno ishodi suglasnost Upravnog odjela za financije.

Pročelnici upravnih odjela na razini razdjela organizacijske klasifikacije nadziru ostvarenje i trošenje namjenskih prihoda i primitaka te vlastitih prihoda proračunskih korisnika iz svoje nadležnosti.

**Članak 4.**

 Upravni odjeli Grada mogu sklapati ugovore o nabavi roba, obavljanju usluga i ustupanju radova sukladno zakonskim propisima koji uređuju ovo područje i godišnjem planu nabave.

 Ustanove i trgovačka društva kojima je Grad osnivač provode postupak nabave sukladno zakonskim propisima i svom godišnjem planu nabave.

**Članak 5.**

Obveze po ugovorima koji zahtijevaju plaćanje u sljedećim godinama, neovisno o izvoru financiranja, proračunski korisnici mogu preuzeti isključivo temeljem odluke Gradonačelnika, a na prijedlog nadležnog upravnog odjela i suglasnosti Upravnog odjela za financije.

Plaćanja koja proizlaze iz obveza preuzetih sukladno stavku 1. ovoga članka proračunski korisnici moraju kao obvezu uključiti u financijski plan u godini u kojoj ta obveza dospijeva.

Odredbe ovog članka ne primjenjuju se na rashode za redovito poslovanje koji nastaju kontinuirano i na ugovore povezane sa zaduživanjem proračunskih korisnika.

Pod rashodima za redovito poslovanje koji nastaju kontinuirano podrazumijevaju se režijski troškovi i to: troškovi komunalnih usluga i drugi redovni troškovi (troškovi opskrbe strujom, plinom, troškovi telefona, interneta i sl.), zatim troškovi redovnog održavanja postojećih informacijskih sustava, obnavljanja postojećih licenci, redovne nabave uredskog materijala i slični troškovi koji se ponavljaju iz godine u godinu i to neovisno o tome poklapa li se razdoblje trajanja ugovora s proračunskom godinom ili ne.

**Članak 6**.

 Sredstva planirana u Razdjelu 001. Tajništvo Grada - Glava 00101. Tajništvo Grada – Funkcijska oznaka 0111 Izvršna i zakonodavna tijela – Program 1001 - Mjesna samouprava – Aktivnost A100101 - Donacije mjesnim odborima, rasporedit će Gradonačelnik sukladno donesenom Zaključku o raspodjeli sredstava.

**Članak 7.**

 Sredstva planirana u Razdjelu 001. Tajništvo Grada - Glava 00102. Ured gradonačelnika – Funkcijska oznaka 0111 Izvršna i zakonodavna tijela – Program 100302 - Promidžba i informiranje – Aktivnost 100302 - Program radiotelevizijskih emitiranja – javni interes u informiranju te Aktivnost A100303 – Program za tiskovna glasila i portale – javni interes u informiranju, rasporedit će Gradonačelnik sukladno donesenom Zaključku o raspodjeli sredstava.

**Članak 8.**

 Sredstva planirana u Razdjelu 003. Upravni odjel za društvene djelatnosti - Glava 00301. Društvene djelatnosti - Funkcijska oznaka 0820 Službe kulture - Program 1008 - Ostali kulturni programi - Aktivnost A100801- Izdaci za kulturne udruge, rasporedit će krajnjim korisnicima Gradonačelnik sukladno donesenoj Odluci o raspodjeli sredstava, a na prijedlog Kulturnog vijeća Grada Šibenika i rezultata provedenog Javnog poziva za predlaganje programa javnih potreba u kulturi Grada Šibenika za 2023. godinu.

**Članak 9.**

Sredstva planirana u Razdjelu 003. Upravni odjel za društvene djelatnosti - Glava 00301. Društvene djelatnosti - Funkcijska oznaka 0620 Razvoj zajednice - Program 1055 Udruge građana - Aktivnost A105501 Sufinanciranje programa i projekata udruga građana - Tekuće donacije u novcu, rasporedit će krajnjim korisnicima Gradonačelnik sukladno donesenoj Odluci o raspodjeli sredstava, a na prijedlog Povjerenstva za procjenu programa/projekata u području razvoja civilnog društva i rezultata provedenog Javnog poziva za financiranje programa/projekata javnih potreba udruga civilnog društva Grada Šibenika za 2023. godinu.

**Članak 10.**

 Sredstva planirana u Razdjelu 003. Upravni odjel za društvene djelatnosti - Glava 00307. - Program javnih potreba u sportu - Funkcijska oznaka 0810 Službe rekreacije i sporta Program 1025 - Program javnih potreba u sportu - Aktivnost A102502- Djelovanje sportskih udruga - Tekuće donacije u novcu, rasporedit će krajnjim korisnicima Gradonačelnik sukladno donesenom Zaključku o raspodjeli sredstava, a na prijedlog Izvršnog odbora Zajednice sportova Grada Šibenika i rezultata provedenog Javnog poziva za predlaganje programa javnih potreba u sportu Grada Šibenika za 2023. godinu.

**Članak 11.**

Gradonačelnik je odgovoran za planiranje i izvršavanje Proračuna, a pročelnici upravnih odjela te čelnici pravnih osoba koji su korisnici Proračuna odgovorni su za planiranje i izvršavanje svoga dijela Proračuna.

Odgovornost za izvršavanje Proračuna u smislu odredbe stavka 1. ovoga članka podrazumijeva odgovornost za preuzimanje i verifikaciju obveza.

Pročelnik upravnog odjela dužan je nadzirati poslovanje i namjensko korištenje proračunskih sredstava kod proračunskog korisnika za kojeg je proračunski nadležan.

 Organizacijske jedinice u suradnji s unutarnjim revizorom imaju pravo nadzora i revizije nad financijskim, materijalnim i računovodstvenim poslovanjem korisnika sredstava proračuna te nad zakonitošću i svrsishodnom uporabom proračunskih sredstava.

 Korisnici su obvezni dati sve potrebite podatke, isprave i izvješća koja se od njih zatraže.

 Ako se prilikom obavljanja proračunskog nadzora i revizije utvrdi da su sredstva bila nenamjenski utrošena, izvijestit će se Gradonačelnik i poduzeti mjere da se nadoknade tako utrošena sredstva ili će se privremeno obustaviti isplata sredstava s pozicija s kojih su sredstva bila nenamjenski utrošena.

1. **PRORAČUNSKA ZALIHA**

**Članak 12.**

U Proračunu su planirana sredstva za proračunsku zalihu u ukupnom iznosu od 20.000,00 eura.

Sredstva iz stavka 1. ovoga članka se, sukladno Zakonu o proračunu, koriste za financiranje rashoda nastalih pri otklanjanju posljedica elementarnih nepogoda, epidemija, ekoloških i ostalih nepredvidivih nesreća odnosno izvanrednih događaja tijekom godine.

O korištenju sredstava proračunske zalihe odlučuje Gradonačelnik i o tome tromjesečno izvješćuje Gradsko vijeće.

Sredstva proračunske zalihe ne mogu se koristiti za pozajmljivanje.

1. **PRIHODI PRORAČUNA**

**Članak 13.**

 Proračun Grada Šibenika za 2023. godinu je konsolidiran i sadrži sve prihode i primitke, te rashode i izdatke Grada Šibenika i proračunskih korisnika uključenih u sustav lokalne riznice.

 Gradska riznica ima jedan račun za sva plaćanja pri čemu proračunski korisnici nemaju svoje račune.

**Članak 14.**

Vlastiti i namjenski prihodi i primici proračunskih korisnika uplaćuju se u Proračun Grada.

Vlastiti prihodi proračunskih korisnika su prihodi koje proračunski korisnici ostvaruju od obavljanja poslova na tržištu i u tržišnim uvjetima, a koje poslove mogu obavljati i drugi subjekti izvan općeg proračuna.

Vlastiti prihodi mogu se izvršavati iznad planiranih iznosa, a do visine uplaćenih odnosno prenesenih sredstava.

Naplaćeni i preneseni, a neplanirani vlastiti prihodi mogu se koristiti prema naknadno utvrđenim aktivnostima i/ili projektima i/ili stavkama ako se za to prethodno ishodi suglasnost Upravnog odjela za financije.

1. **ISPLATA SREDSTAVA IZ PRORAČUNA**

**Članak 15.**

 Proračun se izvršava preko jedinstvenog računa Riznice Grada otvorenog u kreditnoj instituciji, na način da se svi prihodi proračuna i proračunskih korisnika uplaćuju na jedinstveni račun Riznice i sva plaćanja izvršavaju s tog računa.

Iznimno od odredbe stavka 1. ovoga članka, za provedbu specifičnih transakcija proračuna i proračunskih korisnika mogu se otvoriti podračuni, uz prethodnu suglasnost Gradonačelnika.

**Članak 16.**

Pogrešno ili više uplaćeni prihodi u Proračun vraćaju se uplatiteljima na teret tih prihoda, a temeljem zahtjeva uplatitelja i dokaza o pogrešno ili više uplaćenom prihodu.

Pogrešno ili više uplaćeni prihodi na jedinstveni račun Proračuna vraćaju se uplatiteljima na teret tih prihoda. O povratu se donosi rješenje. Ovlast za donošenje rješenja ima čelnik proračunskog korisnika odnosno pročelnik upravnog odjela u čijoj su nadležnosti izvršeni pogrešno ili više uplaćeni prihodi. Prije donošenja rješenja, proračunski korisnik odnosno upravni odjel u čijoj su nadležnosti pogrešno ili više uplaćeni prihodi, dužan je dostaviti očitovanje o opravdanosti zahtjeva za povrat pogrešno ili više uplaćeni prihoda na jedinstveni račun proračuna, iznos sredstava koja se vraćaju uplatitelju te dokumentaciju kojom to potkrepljuju.

Prethodno, ako uplatitelj ima nepodmirene dospjele obveze prema Gradu, a čija evidencija se vodi u poslovnim knjigama Grada, Upravni odjel za financije je obvezan preknjižiti pogrešno ili više uplaćen prihod, a potom vratiti eventualnu razliku uplatitelju.

**Članak 17.**

 Svaki rashod i izdatak iz Proračuna mora se temeljiti na vjerodostojnoj knjigovodstvenoj spravi kojom se dokazuje obveza plaćanja.

**Članak 18.**

Tekuće otplate glavnice u Računu financiranja Proračuna za 2023. godinu te pripadajuće kamate imaju u izvršavanju Proračuna prednost pred svim ostalim izdacima.

**Članak 19.**

Instrumente osiguranja plaćanja, kojima se na teret Proračuna stvaraju obveze, izdaje Upravni odjel za financije, a potpisuje Gradonačelnik. Evidenciju izdanih i primljenih instrumenata osiguranja plaćanja vodi Upravni odjel za financije.

1. **POVRAT SREDSTAVA U PRORAČUN**

**Članak 20.**

Ako se naknadno utvrdi da je isplata iz proračuna izvršena nezakonito i/ili neopravdano odnosno ako se utvrdi da su sredstva utrošena nezakonito, nenamjenski ili nesvrhovito, Grad odnosno proračunski korisnik dužan je odmah zahtijevati povrat sredstava u Proračun, po potrebi i sudskim putem.

1. **PLAĆANJE PREDUJMOM**

**Članak 21.**

Plaćanje predujmom predviđa se samo iznimno, a na temelju prethodno dobivene suglasnosti Gradonačelnika.

Proračunski korisnik može predvidjeti plaćanje predujmom bez prethodno dobivene suglasnosti iz stavka 1. ovoga članka do 1.000,00 eura.

1. **UPRAVLJANJE FINANCIJSKOM I NEFINANCIJSKOM IMOVINOM**

**Članak 22.**

 Proračunska sredstva mogu se plasirati društvima u većinskom vlasništvu Grada putem kratkoročne pozajmice, uz kamatu u visini eskontne stope.

**Članak 23.**

 Odluku o kupnji dionica ili udjela u trgovačkom društvu donosi Gradsko vijeće ako su za kupnju osigurana sredstva u Proračunu i ako se time štiti javni interes, odnosno interes Grada.

 Ostvarena sredstva od prodaje dionica ili udjela u kapitalu trgovačkog društva mogu se koristiti samo za otplatu duga ili za nabavu nefinancijske i financijske imovine Grada sukladno Zakonu o proračunu.

**Članak 24**.

 Odgoda plaćanja i obročna otplata duga Gradu, otpis ili djelomičan otpis potraživanja Grada te prodaja potraživanja Grada određuje se i provodi na način i pod uvjetima utvrđenim propisima i Pravilniku o kriterijima, mjerilima i postupku za otpis potraživanja (“Službeni glasnik” broj 9/18).

**Članak 25.**

 Nefinancijskom dugotrajnom imovinom Grada upravljaju upravni odjeli te pravne osobe (ustanove i trgovačka društva) kojih je Grad osnivač.

 Upravljanje imovinom iz stavka 1. ovoga članka podrazumijeva njezino korištenje, održavanje i davanje u zakup ili najam.

 Pročelnik upravnog odjela i čelnik pravne osobe moraju imovinom iz stavka 1. ovoga članka upravljati brigom dobrog gospodara i voditi popis o toj imovini u skladu sa zakonom.

 Knjigovodstvena evidencija nefinancijske dugotrajne imovine Grada vodi se u Upravnom odjelu za financije.

 Pročelnici upravnih odjela te čelnici pravnih osoba koji upravljaju imovinom Grada dužni su Upravnom odjelu za financije dostaviti podatke o svakoj poslovnoj promjeni na imovini kojom upravljaju.

**IX. ZADUŽIVANJE I DAVANJE JAMSTAVA I SUGLASNOSTI**

**Članak 26.**

 Grad Šibenik može se kratkoročno zadužiti samo za premošćivanje jaza nastalog zbog različite dinamike priljeva sredstava i dospijeća obveza i to najduže do 12 mjeseci, a u skladu s odredbama važećeg Zakona o proračunu.

 Grad Šibenik za podmirenje tekuće likvidnosti u tijeku proračunske godine može koristiti okvirni kredit po transakcijskom računu kod svoje poslovne banke.

 **Članak 27.**

Grad Šibenik se može dugoročno zadužiti za namjene utvrđene važećem Zakonu o proračunu.

Odluku o dugoročnom zaduženju Grada iz stavka 1. ovoga članka donosi Gradsko vijeće, a suglasnost za zaduženje daje Vlada Republike Hrvatske na prijedlog ministra financija. Iznimno, suglasnost za dugoročno zaduženje može dati ministar financija ako se Grad dugoročno zadužuje najviše do iznosa ukupno prihvatljivog troška projekta sufinanciranog iz sredstava Europske unije.

**Članak 28.**

Proračunski korisnici – ustanove kojima je Grad osnivač mogu se dugoročno zaduživati samo za namjene utvrđene Zakonom o proračunu te mogu refinancirati ili reprogramirati ostatak duga po osnovi kredita ili zajma isključivo uz suglasnost osnivača sukladno aktu o osnivanju i Statutu Grada Šibenika.

Suglasnosti iz stavka 1. ovoga članka uključuju se u opseg mogućeg zaduživanja Grada.

Pravne osobe u većinskom vlasništvu ili suvlasništvu Grada mogu se dugoročno zaduživati te refinancirati ili reprogramirati ostatak duga po osnovi kredita ili zajma, uz suglasnost Grada, sukladno važećim propisima i Statutu Grada Šibenika.

Ako se pravna osoba iz stavka 3. ovoga članka dugoročno zadužuje kod međunarodne financijske institucije, na odluku o davanju suglasnosti za dugoročno zaduživanje pravne osobe obvezno je ishoditi prethodnu suglasnost ministra financija.

Suglasnosti iz stavka 3. i stavka 4. ovog članka ne ulaze u opseg mogućeg zaduživanja Grada.

Grad može dati jamstvo za dugoročno zaduživanje proračunskom korisniku iz stavka 1. ovoga članka te pravnoj osobi u većinskom vlasništvu ili suvlasništvu iz stavka 3. ovoga članka, uz prethodno dobivenu suglasnost ministra financija, sukladno važećim propisima i Statutu Grada Šibenika.

Dana jamstva iz stavka 6. ovoga članka uključuju se u opseg mogućeg zaduživanja Grada.

Iznimno od odredbe stavka 7. ovoga članka, jamstvo koje je dano za zaduženje do ukupno prihvatljivog troška projekta sufinanciranog iz sredstava Europske unije ne uključuje se u opseg mogućeg zaduživanja Grada.

Zahtjev za izdavanje suglasnosti za zaduženje i/ili davanje jamstva iz ovoga članka odgovorna osoba pravne osobe ili ustanove u većinskom vlasništvu ili suvlasništvu dostavlja Upravnom odjelu za financije Grada Šibenika.

 Zahtjev iz stavka 9. ovoga članka mora sadržavati sljedeću dokumentaciju:

- obrazloženje kapitalnog projekta,

- ovjerena financijska izvješća za prethodnu godinu,

- dokumentaciju o provedenom postupku nabave,

- nacrt ugovora ili pismo namjere banke s uvjetima kreditiranja i planom otplate sa svim navedenim troškovima (naknade i kamate).

**Članak 29.**

 Pravne osobe u većinskom vlasništvu ili suvlasništvu Grada i ustanove čiji je osnivač Grad, a koje su dobile suglasnost ili jamstvo u smislu odredbi članka 28. ove Odluke, dužne su Upravnom odjelu za financije tromjesečno, najkasnije do petog dana u mjesecu za prethodno tromjesečje, dostaviti informaciju o stanju zaduženosti te u roku od 5 dana od potpisivanja dostaviti ugovor o zaduživanju.

**X. PRIMJENA PRORAČUNSKOG RAČUNOVODSTVA, FINANCIJSKO-RAČUNOVODSTVENA KONTROLA I IZVJEŠTAVANJE**

**Članak 30.**

 Proračun i proračunski korisnici – ustanove Grada i osnovne škole, primjenjuju sustav proračunskog računovodstva.

**Članak 31.**

 Kontrola poslovnih postupaka u pripremi i izvršavanju proračuna, upravljanje dugom i gotovinom, praćenje primjene financijskih propisa, praćenje nastanka obveza, praćenje primjene sustava proračunskog računovodstva te poslovi financijskog izvještavanja obavljaju se u Upravnom odjelu za financije.

 Svi korisnici proračunskih sredstava obvezni su Upravnom odjelu za financije dati sve potrebne podatke, isprave i izvješća koja se od njih traže.

**Članak 32.**

Proračunski korisnici dužni su, po usvajanju prijedloga polugodišnjeg i godišnjeg izvještaja od strane upravljačkog tijela i u rokovima propisanim odredbama važećeg Zakona o proračunu, dostaviti isti nadležnom upravnom odjelu na razini razdjela organizacijske klasifikacije.

Nadležni upravni odjel dostavlja prijedlog polugodišnjeg izvještaja o izvršenju Upravnom odjelu za financije najkasnije do 20. kolovoza tekuće godine, a godišnji izvještaj najkasnije do 15. travnja tekuće godine za prethodnu godinu.

Po dostavljenim izvještajima Upravni odjel za financije sastavlja objedinjeni izvještaj o izvršenju proračuna Grada Šibenika i dostavlja Gradonačelniku polugodišnji i godišnji izvještaj o izvršenju Proračuna u rokovima propisanim važećim Zakonom o proračunu.

**Članak 33.**

Proračunski korisnici – ustanove i osnovne škole obvezni su Upravnom odjelu za financije dostaviti polugodišnji financijski izvještaj u roku od 10 dana po isteku izvještajnog razdoblja te godišnji financijski izvještaj do 31. siječnja tekuće godine za prethodnu godinu.

1. **URAVNOTEŽENJE PRORAČUNA I PRERASPODJELA SREDSTAVA PRORAČUNA**

**Članak 34.**

 Ukoliko se u tijeku proračunske godine zbog novih obveza za Proračun povećaju rashodi ili izdaci, odnosno smanje prihodi i primici Proračuna, Gradonačelnik može, na prijedlog Upravnog odjela za financije, obustaviti izvršavanje Proračuna za pojedine rashode ili izdatke, odnosno donijeti mjere privremene obustave izvršavanja Proračuna najduže 60 dana.

 Ako se za vrijeme provođenja mjera privremene obustave izvršenja Proračun ne može uravnotežiti, Gradonačelnik mora najkasnije u roku od 15 dana prije isteka roka za privremenu obustavu izvršenja Proračuna te predložiti izmjene i dopune Proračuna.

**Članak 35.**

 Korisnici moraju pri dogovaranju o uvjetima za ispunjenje obveza koje se podmiruju iz Proračuna uzimati u obzir ugovorene rokove plaćanja.

**Članak 36.**

Gradonačelnik može odobriti preraspodjelu sredstava u Proračunu unutar pojedinog razdjela i između pojedinih razdjela, i to unutar izvora financiranja opći prihodi i primici i unutar izvora financiranja namjenski primici, s tim da umanjenje pojedine stavke rashoda i izdataka na razini skupine ekonomske klasifikacije može biti najviše do 5%.

Iznimno od odredbe stavka 1. ovoga članka, preraspodjela sredstava unutar izvora opći prihodi i primici može se izvršiti najviše do 15% sredstava utvrđenih na stavci rashoda i izdataka razine skupine ekonomske klasifikacije, ako se time osigurava povećanje sredstava učešća Grada planiranih u Proračunu za financiranje projekata koji se sufinanciraju iz sredstava Europske unije po odobrenju Gradonačelnika.

Iznimno od odredbe stavka 1. ovoga članka, sredstva učešća Grada planirana u Proračunu za financiranje projekata koji se sufinanciraju iz sredstava Europske unije iz izvora financiranja opći prihodi i primici te sredstva za financiranje projekata koja se refundiraju iz pomoći Europske unije mogu se preraspodjeljivati:

* bez ograničenja unutar istog razdjela organizacijske klasifikacije,
* najviše do 15% između projekata različitih razdjela organizacijske klasifikacije.

Iznimno od odredbe stavka 1. ovog članka, sredstva za otplatu glavnice i kamata duga i jamstava te negativne tečajne razlike i razlike zbog primjene valutne klauzule mogu se tijekom proračunske godine osiguravati preraspodjelom bez ograničenja.

Obrazloženi zahtjev za preraspodjelom sredstava dostavlja se Gradonačelniku putem Upravnog odjela za financije i mora sadržavati odgovarajuću dokumentaciju kojom se dokazuje opravdanost razloga za dodatnim sredstvima na proračunskoj stavci koja se povećava, odnosno opravdanost razloga za smanjenje sredstava na proračunskim stavkama.

 Proračunska sredstva ne mogu se preraspodijeliti između Računa prihoda i rashoda i Računa financiranja.

 O izvršenim preraspodjelama Gradonačelnik izvještava Gradsko vijeće prilikom podnošenja polugodišnjeg i godišnjeg izvještaja o izvršenju Proračuna.

 Aktivnosti i projekti za koje su sredstva osigurana u proračunu 2022. godine, a nisu izvršeni do visine utvrđene proračunom i financijskim planom proračunskog korisnika, mogu se u toj visini izvršavati u 2023. godini uz suglasnost Upravnog odjela za financije.

**Članak 37.**

U slučaju nastupa posebnih okolnosti tijekom izvršavanja Proračuna Gradonačelnik može donositi odluke kojima se osiguravaju sredstva za financiranje mjera i aktivnosti vezanih za te posebne okolnosti, uključujući i odluke o preraspodjelama bez ograničenja, odnosno u postotku većem od propisanog Zakonom o proračunu.

Posebne okolnosti iz stavka 1. ovoga članka podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu.

Nastup posebnih okolnosti iz stavka 1. ovoga članka utvrđuje Gradsko vijeće posebnom odlukom u kojoj određuje i rok trajanja odluke o nastupu posebnih okolnosti.

Gradonačelnik je dužan izvještavati Gradsko vijeće o svim odlukama koje se donose u skladu sa stavkom 1. ovoga članka te o njihovoj primjeni.

1. **ZAVRŠNA ODREDBA**

**Članak 38.**

 Ova Odluka stupa na snagu prvog dana od dana objave u „Službenom glasniku Grada Šibenika”, a primjenjuje se od 1. siječnja 2023. godine.

KLASA: 400-01/22-01/07

URBROJ: 2182-01-06-22-3

Šibenik, 19. prosinca 2022.

GRADSKO VIJEĆE GRADA ŠIBENIKA

 PREDSJEDNIK

 dr. sc. Dragan Zlatović,v.r.